王令
寄王正叔
微生不过人，气力两眇麽。
力学失自谋，径古与今左。
病世相陷贼，树性期刚果。
岂不中是时，然亦未尝过。
奈何众好殊，未语咻已夥。
伥伥独何之，云云锐亦挫。
忠言不售耳，直面屡得唾。
怒目瞠以环，谤口焰而女。
出门先自羞，有衣恍疑裸。
过市不成步，伛偻侔鳖跛。
周旋不出扉，迷若蚁循磨。
人恶固为甚，自厌近亦颇。
媚世定有术，欲学从谁可。
必也泥自售，恐由此始祸。
贤子远相问，幸有以教我。
得报速是宜，翘企不容坐。